### NN 4/2019 (11.1.2019.), Dodatak I. Kolektivnom ugovoru za radnike u Odašiljačima i vezama zaključenom 31. listopada 2017. godine

KOLEKTIVNI UGOVORI

84

Na temelju članka 103. Kolektivnog ugovara za radnike u Odašiljačima i vezama zaključenog 31. listopada 2017. godine,

ODAŠILJAČI I VEZE d.o.o., Ulica grada Vukovara 269 d, Zagreb, koje zastupa član Uprave – direktor Mate Botica (u daljnjem tekstu: Poslodavac)

SINDIKAT GRAFIČKE I NAKLADNIČKE DJELATNOSTI HRVATSKE, Brešćenskoga 4, Zagreb, Sindikalna podružnica Odašiljači i veze, koji zastupaju predsjednik Darije Hanzalek i glavni sindikalni povjerenik Bruno Margitić (u daljnjem tekstu: Sindikat)

zaključili su u Zagrebu 13. prosinca 2018. godine

DODATAK I.
 KOLEKTIVNOM UGOVORU

ZA RADNIKE U ODAŠILJAČIMA I VEZAMA ZAKLJUČENOG 31. LISTOPADA 2017. GODINE

Članak 1.

U članku 18. Osnovnog ugovora dodaju se stavci 5. i 6. koji glase:

»Radnik neće ostvariti pravo na povećanu plaću po osnovi prekovremenog rada ako izričito u pisanom obliku, najkasnije s danom predaje evidencije radnog vremena (dnevne evidencije sati) da privolu da umjesto plaćenog prekovremenog rada u tom mjesecu želi koristiti slobodne sate, odnosno slobodne dane.

Svaki sat proveden u prekovremenom radu računat će se kao 1 sat i 30 minuta slobodnih sati. Radnik može koristiti tako ostvarene slobodne sate, odnosno slobodne dane na način da njihovo korištenje ne remeti proces rada.«

Članak 2.

U članku 24. stavku 3. Osnovnog ugovora točka 2. mijenja se i glasi:

2. Posebna mjerila temeljem posebnih socijalnih uvjeta

|  |  |
| --- | --- |
| •     roditelju, posvojitelju ili skrbniku s djetetom do 12 (dvanaest) godina | 1 dan |
| • samohranom roditelju, posvojitelju ili skrbniku | 2 dana |
| •     radniku s tjelesnim oštećenjem 60% i više od 60% | 2 dana |
| • radniku invalidu | 2 dana |

Članak 3.

U članku 58. iza stavka 3. dodaje se stavak 4. koji glasi:

»Poslodavac može, sukladno mogućnostima, krajem godine isplatiti radnicima jednokratni dodatak plaći, kao neoporezivi primitak«.

Članak 4.

U članku 68. stavak 1. mijenja se i glasi:

»Primanja iz ovog X. poglavlja (jubilarna nagrada, godišnja nagrada, prigodna isplata za Uskrs i Božić, jednokratni dodatak plaći, regres za korištenje godišnjeg odmora, prigodni darovi djeci, pomoći) kao i ostala slična primanja nisu sastavni dio mjesečne plaće – osnovice za izračun naknade plaće za vrijeme godišnjeg odmora.«

Članak 5.

Ostale odredbe Osnovnoga ugovora se ne mijenjaju, te ostaju na snazi i u primjeni.

Članak 6.

Ovaj Dodatak I. stupa na snagu i primjenjuje se od 13. prosinca 2018. godine.

Članak 7.

Ovaj Dodatak I. sačinjen je u šest (6) primjeraka od kojih svaka strana zadržava po dva (2) primjerka, a dva (2) primjerka dostavljaju se ministarstvu nadležnom za rad.

Ovlašteni predstavnici ugovornih strana izjavljuju da su pročitali odredbe ovoga Dodatka I., da su im one jasne, i da su s njima suglasni, te ih u znak prihvata potpisuju.

Članak 8.

Poslodavac dostavlja ovaj I. Dodatak Ministarstvu rada i mirovinskoga sustava.

Ovaj Dodatak I. bit će objavljen u skladu s propisima.

|  |  |
| --- | --- |
| ZA SINDIKAT  Predsjednik  Darije Hanzalek, v. r.  Glavni sindikalni povjerenik  Bruno Margitić, v. r. | ZA POSLODAVCA  Član Uprave – direktor  Mate Botica, v. r. |